Misso

Loodus

Suur osa endisest Misso vallast kuulus Haanja-Karula puhkeala koosseisu. Omapärane järvedeala esineb Kirikumäe järve ja Misso asula vahelisel alal. Siin asuvad Hino ja Kisejärve maastikukaitsealad, Pullijärve hoiuala, Parmu looduskaitseala ja osaliselt ka Kirikumäe maastikukaitseala.
Endise Misso valla ala on looduslikult väga kaunis. Viitka-Pältre maantee ääres asuv 231-meetri kõrgune Sapimägi ja 17 järve pakuvad võimalusi matkajatele. Samuti kaunis Kisejärvistu oma kaheksa järvekesega. Üks maalilisemaid on metsadega ümbritsetud Hino järv oma seitsme saarega, mis on ka soodus kalastamispaik. Hino järve ääres asub 14. sajandist pärit Siksälä matmispaik. Misso aleviku äärde jääva Pullijärve ümber on RMK poolt välja ehitatud matkarada ja edelakaldale on rajatud tervise- ja loodusõpperada. Tihedad metsad on seene ja marjarikkad ning head jahipidamiskohad.

Lasteaed

Misso Lasteaed "Krõll" asutati 13. juulil 1965 endises neljakorterilises elumajas 25 lapsele mõeldud üherühmalise lastepäevakoduna. 1988. aastal laiendati lasteasutuse ruume juurdeehitusega. 2002. aasta suvel kujundati Misso Lasteaed "Krõll" liitrühmaliseks lasteaiaks. 2008. aasta sügisel kolis lasteaed uude Misso Keskkooli hoonesse ja tegutseb tänaseni siin koos kooliga. 2011. aastal liitus lasteaed koos kooliga ühtseks asutuseks Misso Kool.

Õpilaskodu

Koolil on 8 kohaga õpilaskodu, kus on võimalik ööbida koolinädala kestel. Sööklas pakutakse toitu neli korda päevas. Misso Kooli õpilaskodusse oodatakse põhikooliõpilasi ka teistest maakondadest ja valdadest.

Sotsiaalkeskus

Misso sotsiaalkeskuses pakutakse vajaminevaid teenuseid kohapeal. Eakatele pakutakse eluasemeteenust ja koduteenust. Sotsiaalkeskuses on olemas tehnilised abivahendid.

Perearst

Endise Misso valla territooriumil tegutseb perearst koos pereõega.

Kauplus

Misso alevikus tegutseb kauplus A ja O.

Turism

Turismiga tegeleb Misso kandis seitse ettevõtet, millest viis pakuvad majutusteenust: Pullijärve puhkeküla, Kimalase puhkemaja ning Vetevana ja Ülenurme turismitalu, Pööni kõrts-külalistemaja.
Agroturismiteenust pakuvad Nopri Talu Kärinä külas ja Andri-Peedo talu Kimalasõ külas ning aktiivse puhkuse teenust pakub Piksepini OÜ.
Turismiga seotud teenuseid pakub ka kolmas sektor: MTÜ Kolme Kandi Klubi – autode rallikross; MTÜ Misso Tehnikaspordi Klubi – motokross; MTÜ Prastuli Selts – Tsiistre linamuuseum; MTÜ Tsiistre Külaselts – käsitöö ja kunst.

Sport

Misso vald oli liitunud aastaringselt toimuva liikumisharrastust propageeriva sarjaga Võrumaa mängud. Liikumisharrastust soodustasid piirkonna iga-aastane spordipäev ning Pulli järve jooks, mis alates 2012. aastast kuulub Võrumaa pikamaa-jooksu sarja.
Misso piirkonnas on olemas 2,5 km terviserada ning RMK hooldada Pullijärve (3,6 km) ning Kisejärve (6 km) matkarajad.
Missokülä külas asub Misso Tehnikaspordikeskus.
Lisaks spordikeskusele on Missos ka staadion koos palliplatsiga.
Missos tegutseb MTÜ Misso Spordiklubi, mille peamiseks eesmärgiks on tervise- ja harrastusspordi arendamine vallas.

Vaatamisväärsused

Muististekompleks Mäe-Siksalis Hino järve ääres
Ratsarügemendi mälestussammas
Luhamaa Pühavaimu õigeusu kirik
11-tipuga Pältre lühterkuusk (Eesti üks kaunimaid kuuski, mille kõrgus on 23,5 m)
Haanja kõrgustiku suurim järv- Hino järv koos 7 saarega
Kooli pettai
Kisejärv ja kaitseala
Kõõgumäe linnamägi
Missost 9 km kaugusel asuvas Parmu külas asub kolme riigi – Eesti, Läti ja Venemaa – kokkupuutepunkt.

Pühakojad, kogudused ja kalmistud

Endise Misso valla alal tegutseb Apostliku Õigeusu Kiriku Luhamaa kogudus, EELK Vastseliina Katariina Kogudus ning Eesti Evangeeliumi Vennasteühing.
Misso alevikus asub Misso kirik, Misso kalmistu paikneb Kaubi külas.

Misso mälestussammas

26. mail 1935 avati Missos mälestussammas, millega austati Vabadussõjas langenute mälestust ning jäädvustati 1. ratsapolgu lahingutegevus Vabadussõjas. 1945. aastal sammas õhiti.
Taastatud mälestussammas avati uuesti 27. augustil 1989. Maakividest laotud alusele asetatud graniitsammas on 2,5 m kõrgune. Selle esiküljel on ratsarügemendi embleem ning tekst: "Siin võitles Vabadussõjas I ratsapolk 19.IV.1919." Mälestussamba ees asuvad graniittahvlid kuue lahingus langenu nimedega.
Vaid mõne sammu kaugusel Vabadussõja monumendist on püstitatud Teise maailmasõja mälestusmärk.